《登石伞峰》
唐代·卫中行

威凤昔未起，兹山嘉气深。逶迤抱川阜，萝茑方沈沈。

龙节稍岩径，星轩伴幽寻。尝闻谢公事，今嘉昭旷心。

绝顶上巍峨，秋晨好登临。芦洲辨微色，天籁闻虚吟。

支策睇归湖，舒情凝远岑。徘徊绕灵伞，登坐延芳襟。

溪路锁重扃，松门交翠阴。贞姿在空谷，瑞色仍栖林。

晚霭覆回汀，轻桡环碧浔。探奇幸陪唱，愿继咸池音。

作者简介：（?—829）唐河东安邑人，字大受。德宗贞元九年进士。十八年，入东都留守韦夏卿幕府。宪宗元和元年，在浙东幕府，与同僚游石伞峰赋诗。元和中历任礼部员外郎、兵部郎中、中书舍人。元和末自华州刺史改陕虢观察使。敬宗宝历二年，自国子祭酒出为福建观察使。次年，因贪赃事发，流播州。